কোম্পানিবিষয়কমন্ত্রক
জনসাধারণের স্বার্থ সুরক্ষায় কেন্দ্রীয় সরকার নিধি আইন, ২০১৪ সংশোধন করেছে
নতুন দিল্লি, ২০ এপ্রিল, ২০২২
১৯৫৬-র কোম্পানী আইনের আওতায় একটি নিধি বা মিউচুয়াল বেনিফিট সোসাইটির অর্থ হল একটি কোম্পানি বা সংস্থা, যেটিকে সরকারি গেজেটে বিজ্ঞপ্তির মাধ্যমে কেন্দ্রীয় সরকার নিধি বা মিউচুয়াল বেনিফিট সোসাইটি হিসেবে ঘোষণা করেছে। ২০১৩-র কোম্পানি আইনের আওতায় একটি নিধি সংস্থা হিসেবে কাজকর্ম পরিচালনার জন্য প্রাথমিকভাবে কেন্দ্রীয় সরকারের পক্ষ থেকে ঘোষণার কোনো প্রয়োজন ছিল না। এই ধরণের সংস্থাগুলির জন্য কেবল প্রয়োজন ছিল নিধি হিসেবে সংস্থার প্রতিষ্ঠা এবং নিধি আইনের ৫ নম্বর ধারার ১ নম্বর উপ-ধারার যাবতীয় শর্তাবলী পূরণ করা। আইনের এই ধারা অনুযায়ী ২০১৪-র নিধি নিয়ম শুরু হওয়ার এক বছরের মধ্যে একটি নিধি সংস্থার জন্য কমপক্ষে ২০০ সদস্য, মোট নিজস্ব তহবিলের পরিমাণ ১০ লক্ষ টাকা পর্যন্ত এবং তফশিল ভুক্ত বাণিজ্যিক ব্যাঙ্ক বা ডাকঘরগুলিতে ১০ শতাংশ দায়মুক্ত আমানত গচ্ছিত রাখা প্রয়োজন।
২০১৩-র কোম্পানি আইন কার্যকর করার সময় থেকে যে সমস্ত সমস্যা দেখা দিয়েছে, সে সম্পর্কে সুপারিশ করার জন্য মন্ত্রক একটি কমিটি গঠন করে। একইসঙ্গে এটাও উপলব্ধি করা হয় যে, ১৯৫৬-র কোম্পানি আইনের অধীনে পূর্ববর্তী আইনের সংস্থানগুলিকে নিধি হিসেবে ঘোষণার জন্য কেন্দ্রীয় সরকারের অনুমোদনের প্রয়োজন ছিল। কারণ, আইনের ওই সংস্থানগুলি নিধির মতো সংস্থা নিয়ন্ত্রণের জন্য একটি সেন্ট্রালাইজড বা কেন্দ্রীভূত এবং সীমাবদ্ধ কাঠামো প্রদান করেছিল। সেই অনুসারে ২০১৩-র কোম্পানি আইনের ৪০৬ নম্বর ধারায় সংশোধন করে তা ২০১৯-এর ১৫ই আগস্ট থেকে কার্যকর করা হয়, যাতে কেন্দ্রীয় সরকারের পক্ষ থেকে নিধি হিসেবে ঘোষণার প্রয়োজনীয়তাকে কার্যকর করা যায়।
২০১৩-র কোম্পানি আইনে সংশোধন এবং তা ২০১৯-এর ১৫ই আগস্টের থেকে কার্যকর হওয়া তথা ২০১৪-র নিধি নিয়মে সংশোধন এবং তা ২০১৯-এর ১৫ই আগস্ট থেকে কার্যকর হওয়ার পর নিধি হিসেবে যে সমস্ত সংস্থা ২০১৪-র পর কিন্তু ২০১৯-এর ১৫ই আগস্টের আগেই গঠিত হয়েছে, তাদের সংস্থা গঠনের ১৪ মাসের মধ্যে এনডিএইচ-৪ নম্বর ফর্মে কেন্দ্রীয় সরকারের কাছে আবেদন করার প্রয়োজনীয়তা ছিল।
১৯৫৬-র কোম্পানি আইনের আওতায় প্রায় ৩৯০টি সংস্থাকে নিধি হিসেবে ঘোষণা করা হয়েছে। ২০১৪-২০১৯ পর্যন্ত সময়ে ১০ হাজারের বেশি এধরণের সংস্থা গঠিত হয়েছে। অবশ্য, কেবল ২ হাজার ৩০০টি সংস্থা নিধি হিসেবে ঘোষণার জন্য এনডিএইচ-৪ ফর্মে কেন্দ্রীয় সরকারের কাছে আবেদন জানায়। এরপর, এনডিএইচ-৪ ফর্মগুলি ক্ষতিয়ে দেখার সময় নজর আসে যে, এধরণের সংস্থাগুলি কোম্পানী আইন এবং ২০১৪-র নিধি  নিয়ম মেনে চলছে না। এই প্রেক্ষিতে জনসাধারণের স্বার্থ সুরক্ষায় এটি অপরিহার্য হয়ে উঠেছে যে, নিধি সোসাইটির সদস্য হওয়ার আগে একটি সংস্থাকে অবশ্যই কেন্দ্রীয় সরকারের পক্ষ থেকে নিধি হিসেবে ঘোষণার বিষয়টি নিশ্চিত করতে হবে এবং এজন্য সংশ্লিষ্ট নিয়ম নীতিতে কয়েকটি প্রয়োজনীয়/ গুরুত্বপূর্ণ সংশোধন করা হয়েছ। নিধি  বিধি ২০২২ কার্যকর হওয়ার পর যেসমস্ত সংস্থা গঠিত হয়েছে তাদের ক্ষেত্রে আইনের ধারাগুলি প্রযোজ্য হবে। সেই অনুসারে ১০ লক্ষ টাকা পর্যন্ত শেয়ার মূলধন রয়েছে এমন নিধি হিসেবে গঠিত একটি বেসরকারি সংস্থাকে প্রথমেই কেন্দ্রীয় সরকারের কাছ থেকে নিধি সংস্থা হিসেবে স্বীকৃতি নিতে হবে। সেইসঙ্গে ওই সংস্থায় কমপক্ষে ২০০ জন সদস্য থাকবেন এবং সংস্থা গঠনের ১২০ দিনের মধ্যে সম্পূর্ণ নিজস্ব তহবিলের পরিমাণ ২০ লক্ষ টাকা হতে হবে। আইন অনুযায়ী যেসমস্ত বিধি নিষেধ রয়েছে সেগুলি সংস্থার প্রোমোটার ও ডাইরেক্টরদের পূরণ করতে হবে। সময় মতো নিষ্পত্তির জন্য সংশোধিত বিধি অনুযায়ী এনডিএইচ-৪ ফর্মে কোম্পানিগুলির পক্ষ থেকে দাখিল করা আবেদনগুলির প্রাপ্তি স্বীকারের ৪৫ দিনের মধ্যে কেন্দ্রীয় সরকারের তরফে কোনো সিদ্ধান্ত জানানো না হলে, আবেদনের বিষয়গুলি মঞ্জুর হয়েছে বলে গণ্য করা হবে।
CG/BD/SKD/
(Visitor Counter : 135